Rigspolitiets konstituerede chef, Jens Henrik Højbjerg, træder ind på sit nye kontor den 1. januar. Og han glæder sig. - Vi har et rigtigt godt politi i Danmark. Og det er min ambition, at det fortsætter, siger politidirektøren for Nordjyllands Politi. Især danskernes tillid til politiet ligger den nye chef på sinde. - På trods af de ting vi har været igennem med politireformen, viser vores brugerundersøgelser, at befolkningen har tillid til politiet. Den tillid skal vi styrke i fremtiden, siger Jens Henrik Højbjerg. Politidirektøren blev tilbudt jobbet onsdag, da han blev ringet op af justitsminister Brian Mikkelsen (K). Og efter at have vendt det med sin kone takkede Jens Henrik Højbjerg ja. Han lægger ikke skjul på, at han har ambitioner om at søge jobbet som rigspolitichef, når stillingen bliver slået op. - Jeg glæder mig meget til at hilse på mine kolleger i Rigspolitiet den 1. januar, siger Jens Henrik Højbjerg. I oktober blev alle politidirektørerne bedt om at fortælle, hvad der var brug for, for at få politireformen tilbage på sporet. Fra sin stol i Nordjylland fremhævede Jens Henrik Højbjerg en bedre borgerbetjening og en prioritering af politiets kerneopgaver. Dermed lagde han sig temmelig præcist på linje med politikernes ønsker. Han lagde op til, at Nordjyllands Politi skulle forbedre den såkaldte A/V-sektion, der netop tager imod borgernes henvendelser, og så skulle det kørende beredskab også styrkes. Især skal man minimere de forhadte sponsorvagter, hvor efterforskere og andre grupper af politifolk rives ud af deres almindelige opgaver og sættes til at køre patrulje. /ritzau/

Referat:
Politidirektør i Nordjyllands Politi Jens Henrik Højbjerg glæder sig til at blive chef for Rigspolitiet fra den 1.
januar.